Лепшыя юныя гісторыкі і грамадазнаўцы краіны сабраліся ў Гродне. Тут прайшоў заключны этап рэспубліканскай алімпіяды па вучэбных прадметах “Сусветная гісторыя”, “Гісторыя Беларусі” і “Грамадазнаўства”. Пачалася алімпіяда з урачыстага адкрыцця ў Палацы творчасці дзяцей і моладзі. Вітаючы ўдзельнікаў алімпіяды, кансультант упраўлення вышэйшай адукацыі Міністэрства адукацыі Рэспублікі Беларусь кандыдат гістарычных навук Надзея Мікалаеўна Ганушчанка адзначыла: “Гродна — горад-гісторыя. Таму вельмі сімвалічна, што заключны этап алімпіяды пройдзе менавіта ў старажытным горадзе над Нёманам”. Начальнік упраўлення адукацыі Гродзенскага аблвыканкама Аляксандр Генрыхавіч Сонгін, гісторык па адукацыі, пажадаў усім поспехаў, справіцца з хваляваннем і атрымаць цікавыя ўражанні ад знаходжання ў Гродне.